Neretvica
Neretvica je rijeka u Bosni i Hercegovini. Izvire nedaleko od vrha Vitreuša na 1510 m nadmorske visine. Na njoj je planirana izgradnja 15 minihidroelektrana (MHE). Ulijeva se u vještačko Jablaničko jezero kod Buturović Polja. Jedna je od najznačajnijih pritoka Neretve. Neretvica izvire pod Vitreušom i teče prema istoku, zatim blago skreće prema jugu, gdje prima Otunski potok i Prolaz, a zatim skreće prema zapadu. Nakon što napravi okuku kod ušća Prolaza, Neretvica prima Obaščicu s jugoistoka, a sa sjevera Malu Neretvicu i Zagrejčicu, zatim kod Salakovića skreće prema jugu, gdje protječe kroz Gornji i Donji Čažanj. Tu prima pritoku Gorovnik. Potom protječe pored selâ Lukšije, Parsovići, Donji Prijeslop, Podhum, Gostovići te ulazi u Buturović Polje, gdje se ulijeva u zaliv Jablaničkog jezera. Oblik ušća Neretvice jest estuarij.